Κανονισμός (ΕΚ) αριθ. 739/2000 της Επιτροπής της 7ης Απριλίου 2000 περί τροποποιήσεως του κανονισμού (ΕΚ) αριθ. 2439/1999 σχετικά με τους όρους έγκρισης πρόσθετων υλών της ομάδας των συνδετικών, αντιπηκτικών και θρομβωτικών μέσων στις ζωοτροφές (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 2690/1999(2), και ιδίως το άρθρο 11, Εκτιμώντας τα ακόλουθα: (1) Στον κανονισμό (ΕΚ) αριθ. 2439/1999 της Επιτροπής, της 17ης Νοεμβρίου 1999, σχετικά με τους όρους έγκρισης πρόσθετων υλών της ομάδας των συνδετικών, αντιπηκτικών και θρομβωτικών μέσων στις ζωοτροφές(3) τάσσεται προσωρινό ανώτατο όριο των διοξινών στις αργίλους καολινίτη και προβλέπεται η υποχρέωση παρακολούθησης της παρουσίας διοξινών στις υπόλοιπες επιτρεπόμενες πρόσθετες ύλες της ομάδας των συνθετικών, αντιπηκτικών και θρομβωτικών μέσων. (2) Στον προαναφερόμενο κανονισμό προβλέπεται η επανεξέταση των διατάξεών του πριν από την 1η Μαρτίου 2000 με βάση τυχόν εκτελεσθείσες διερευνήσεις, τα αποτελέσματα του προγράμματος παρακολούθησης και πλήρη εκτίμηση κινδύνων. Οι διερευνήσεις και το πρόγραμμα παρακολούθησης παραμένουν υπό διεξαγωγή και δεν είναι ακόμη διαθέσιμη πλήρης εκτίμηση κινδύνων. Ως εκ τούτου, είναι σκόπιμο να παραταθούν τα μέτρα, όπως καθορίζεται στον κανονισμό (ΕΚ) αριθ. 2439/1999 έως τις 15ης Οκτωβρίου 2000. (3) Διατίθενται επαρκή δεδομένα παρακολούθησης της παρουσίας διοξινών σε φυσικά μείγματα στεατικών αλάτων και χλωρίτη (Ε 560), σεπιόλιθο (Ε 562) και σεπιολιθική άργιλο (Ε 563). Τα στοιχεία αυτά που προέρχονται από διάφορα κράτη μέλη ή/και προελεύσεις, δείχνουν ότι οι εν λόγω πρόσθετες ύλες δεν έχουν μολυνθεί από διοξίνες ή περιέχουν επίπεδα κάτω από το όριο αναλυτικού προσδιορισμού· (4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2439/1999 τροποποιείται ως εξής: 1. Στο άρθρο 1, η ημερομηνία "1η Μαρτίου 2000" αντικαθίσταται από την ημερομηνία "15η Οκτωβρίου 2000". 2. Το παράρτημα του κανονισμού αντικαθίσταται από το παρόν παράρτημα. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 29 Φεβρουαρίου 2000. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Απριλίου 2000.

[Source: multi_eurlex | Tokens: 2387]